Source: https://www.vszp.sk/poradna-menu/poradna/platenie-poistneho.html
Timestamp: 2020-01-17 18:28:41+00:00
Document Index: 11610937

Matched Legal Cases: ['§ 10', '§ 24', '§ 11', '§ 9', '§ 29', '§ 11', '§ 11', '§ 11', '§ 10', '§ 23', '§ 24', '§ 11', '§ 23', '§ 24']

Platenie poistného | VšZP
Úvod Poradňa Platenie poistného
19.11.2018 Chcela by som sa opýtať, či sa platia zdravotné odvody v situácii, pokiaľ spoločnosť zvýšila svoje základne imanie z vytvoreného zisku za roky 2011 až 2016. Následne sa teraz rozhoduje, že základné imanie zníži a tento zisk si vyplatí. Platia sa z neho odvody za jednotlivé roky do zdravotnej poisťovne?
V prípade, ak základné imanie bolo zvýšené z nevyplateného podielu zo zisku 2011-2016 a tento podiel zo zisku za uvedené roky nebol predmetnom dane a nepodliehal zdaneniu a následne v roku 2018 dôjde k zníženiu základného imania a jeho vyplateniu fyzickej osobe, tak tento príjem nebude podliehať zdaneniu. Pokiaľ tento príjem zo zníženia základného imania nebude podliehať zdaneniu, tak sa z neho nebudú platiť ani zdravotné odvody (v zmysle § 10b ods. 4 zákona č. 580/2004 Z.z. v znení neskorších predpisov).
Všeobecná zdravotná poisťovňa, a.s. nie je kompetentná posudzovať zdaňovanie, resp. nezdaňovanie príjmu zo zníženia základného imania.
19.11.2018 Potrebujem sa v zdravotnej poisťovni registrovať ako zamestnávateľ, nakoľko som začal zamestnávať zamestnancov. Aké doklady mám predložiť?
Platiteľ poistného, ktorý je zamestnávateľom je povinný v zmysle § 24 písmeno k) zákona č. 580/2004 Z.z. v znení neskorších predpisov oznámiť do zdravotnej poisťovne, v ktorej má poistených svojich zamestnancov vznik platiteľa podľa § 11 odsek 5, a to do 8 pracovných dní od vzniku skutočnosti, na tlačive „Oznámenie o vzniku, zmene a zániku platiteľa poistného.“
S účinnosťou od 1.9.2018 sa k vyplnenému tlačivu predkladajú doklady o existencii danej skutočnosti iba v prípade, ak si ich zdravotná poisťovňa v zmysle súčinnosti vyžiada, nakoľko informácie zdravotná poisťovňa už získava elektronicky.
Zamestnávateľ zdravotnej poisťovni zároveň oznámi vznik pracovného pomeru svojich zamestnancov na tlačive „Oznámenie zamestnávateľa o poistencoch pri zmene platiteľa poistného na verejné zdravotné poistenie“, pričom ak zamestnáva najmenej troch zamestnancov, je povinný túto skutočnosť oznámiť elektronicky.
Pokiaľ si preruším štúdium zo zdravotných dôvodov, budem pre účely zdravotného poistenia naďalej poistencom štátu?
V zmysle § 9 zákona č. 461/2003 Z.z. o sociálnom poistení v znení neskorších predpisov sa za nezaopatrené dieťa považuje dieťa do skončenia povinnej školskej dochádzky; po skončení povinnej školskej dochádzky, najdlhšie do dovŕšenia 26 roku veku, ak sa sústavne pripravuje na povolanie, pre chorobu a stav, ktoré si vyžadujú osobitnú starostlivosť podľa prílohy (zákona o zdravotnom poistení), sa nemôže sústavne pripravovať na povolanie alebo nemôže vykonávať zárobkovú činnosť, pre dlhodobo nepriaznivý zdravotný stav je neschopné sa sústavne pripravovať na povolanie alebo je neschopné vykonávať zárobkovú činnosť.
Dlhodobo nepriaznivý zdravotný stav nezaopatreného dieťaťa je choroba a stav uvedené v prílohe č. 2 zákona č. 461/2003 Z.z. v znení neskorších predpisov, ktoré podľa poznatkov lekárskej vedy majú trvať alebo trvajú dlhšie ako jeden rok a ktoré si vyžadujú osobitnú starostlivosť podľa tejto prílohy.
Zdravotná poisťovňa sa dozvie rozhodujúce skutočnosti o ukončení, prerušení a začiatku štúdia z dávok príslušných subjektov (podľa § 29b ods. 6 zákona č. 580/2004 Z.z. v znení neskorších predpisov).
Aby mohol byť študent naďalej považovaný za nezaopatrené dieťa, v prípade prerušenia štúdia zo zdravotných dôvodov je postačujúce predložiť potvrdenie školy, na ktorom je uvedený dôvod - prerušenie zo zdravotných dôvodov. Dôvody prerušenia štúdia posudzuje škola, nie zdravotná poisťovňa.
Prosím Vás o usmernenie, pokiaľ manžel poberá materské, môžem byť považovaná aj ja za poistenca štátu, keďže som s dieťaťom doma?
Novelou zákona č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov účinnou od 30.12.2018 je podľa § 11 ods. 7 písm. j) uvedeného zákona štát platiteľom za fyzickú osobu, ktorá sa osobne a celodenne stará o dieťa vo veku šiestich rokov, ak za inú osobu nie je platiteľom štát podľa písmena c) (z dôvodu poberania rodičovského príspevku) alebo písmena m) prvého bodu (z dôvodu poberania náhrady príjmu, nemocenského, ošetrovného alebo materskej) na totožné dieťa a za inú osobu nie je platiteľom štát z dôvodu celodennej a riadnej starostlivosti o to isté dieťa.
Zároveň musí spĺňať podmienky uvedené v § 11 ods. 10 uvedeného zákona - osobná celodenná a riadna starostlivosť je na účely tohto zákona starostlivosť poskytovaná dieťaťu v záujme jeho fyzického vývinu a duševného vývinu, ktorou sa zabezpečuje najmä jeho výchova, primeraná výživa, hygiena a dodržiavanie liečebno-preventívnych opatrení. Podmienka osobnej celodennej a riadnej starostlivosti o dieťa je splnená aj vtedy, ak dieťa
Pokiaľ nie sú splnené vyššie uvedené podmienky, je potrebné určiť si iného platiteľa poistného.
Aká je oznamovacia povinnosť voči zdravotnej poisťovni, pokiaľ sa stanem samostatne zárobkovo činnosťou osobou?
Podľa § 11 ods. 4 zákona č. 580/2004 Z.z. v znení neskorších predpisov samostatne zárobkovo činná osoba (SZČO) je fyzická osoba, ktorá dovŕšila 18 rokov veku a ktorá je oprávnená na výkon alebo na prevádzkovanie zárobkovej činnosti podľa § 10b ods. 1 písm. b) a ods. 2 a 3, alebo má príjem z tejto činnosti.
SZČO má v súvislosti so získaním živnostenského oprávnenia, ako aj počas platnosti živnostenského oprávnenia, povinnosti vyplývajúce z § 23 a § 24 zákona č. 580/2004 Z.z. v znení neskorších predpisov.
Poistenec je povinný oznámiť príslušnej zdravotnej poisťovni vznik platiteľa najneskôr do 8 dní od vzniku skutočnosti a zánik (zmenu) platiteľa do 8 pracovných dní od zániku (zmeny).
Chcel by som sa informovať na oznamovacie povinnosti osoby dobrovoľne nezamestnanej. Môžete mi poskytnúť bližšie informácie?
Poistenec, ktorý sa stane osobou dobrovoľne nezamestnanou v súlade s § 11 ods. 2 zákona č. 580/2004 Z.z. v znení neskorších predpisov (samoplatiteľom) je povinný oznámiť zdravotnej poisťovni vznik platiteľa najneskôr do 8 dňa kalendárneho mesiaca nasledujúceho po mesiaci, v ktorom nastal vznik platiteľa a zánik najneskôr do 8 pracovných dní odo dňa zmeny.
Uvedená oznamovacia povinnosť v súvislosti so vznikom platiteľa poistného vyplýva z § 23 ods.1 písm. b) zákona č. 580/2004 Z.z. v znení neskorších predpisov a v súvislosti so zánikom platiteľa zo znenia § 24 písm. c) zákona uvedeného zákona.
Zamestnankyni skončil pracovný pomer k 31.3.2016, teda zamestnávateľ ju aj odhlásil. Zamestnankyňa je tehotná a nastúpi niekedy v auguste 2016 na materskú dovolenku. Zároveň je v ochrannej lehote a bude jej materské vyplácať zamestnávateľ.
Bude sa poistenka považovať za ekonomicky aktívnu na území Slovenskej republiky, keď už nebude vedená ako zamestnanec tejto spoločnosti? Alebo bude vedená iba ako žena na materskej dovolenke? Bude si ju prihlasovať zamestnávateľ do stavu zamestnancov?
Zamestnávateľ materské nevypláca. Materské priznáva a vypláca Sociálna poisťovňa. Na to, aby Sociálna poisťovňa priznala a vyplácala materské, musí byť splnených niekoľko podmienok. Jednou z nich je, že klientka musí byť nemocensky poistená, prípadne nárok na poskytnutie materského musí vzniknúť v takzvanej ochrannej lehote.<?xml:namespace prefix = o ns = "urn:schemas-microsoft-com:office:office" />
Ukončenie pracovného pomeru nahlasuje zamestnávateľ. Vzhľadom k tomu, že klientka už počas nástupu na materskú dovolenku nebude zamestnaná, bude evidovaná len ako fyzická osoba, ktorá poberá materské. Zamestnávateľ ju už znova neprihlasuje ako zamestnanca.